b'\n_START_ARTICLE_\nNelly\n_START_SECTION_\nDjetinjstvo i po\xc4\x8detak karijere (1974. - 2001.)\n_START_PARAGRAPH_\n\xc5\xbdivot mladog Nellya, koji je svojoj obitelji poznatiji kao Cornell Haynes Jr., nije bio najblistaviji, a odvijao se na ulicama St. Louisa, koje su ga uvele u svijet uli\xc4\x8dnog repa. Nelly je razvio sposobnost repanja pri\xc4\x8da sa zanimljivim rimama. Sa svojim srednjo\xc5\xa1kolskim prijateljima oformio je skupinu St. Lunatics, koji su 1996. godine imali i lokalni hit "Gimmie What You Got". Nelly se me\xc4\x91u njima isticao po svom jednostavnom i prepoznatljivom dijalektu, ali i po besramnom koketiranju s pop-repom, s laganim i zaraznim stihovima i refrenima, koji su se lako dali pjevati zajedno s njim. No potpisati ugovor s izdava\xc4\x8dem bilo je jednako te\xc5\xa1ko i frustriraju\xc4\x87e kao i danas, u poplavi novih i novih repera, pa je skupina zajedni\xc4\x8dki odlu\xc4\x8dila da Nelly ima najvi\xc5\xa1e \xc5\xa1anse da u tome uspije kao samostalni reper. Ovaj rizi\xc4\x8dni potez se pokazao uspje\xc5\xa1nim. Nelly je uskoro potpisao za Universal Records, koji mu je 2000. objavio prvi album Country Grammar. Njegov debitantski album Country Grammar \xc4\x8detiri puta nominiran za presti\xc5\xbene Grammy nagrade. Ni jednu nije osvojio, ali je album prodao u 9 milijuna primjeraka. Nelly nije zaboravio svoje St. Lunaticse, pa su se i oni pojavili na albumu, koji je do\xc5\xa1ao na vrh ameri\xc4\x8dke top liste albuma i tamo ostao sedam tjedana. Te godine izdaje dva uspje\xc5\xa1na singla "Ride Wit Me" i "Country Grammar". Iako je Nelly preko no\xc4\x87i postao rep "zvijezda", on i danas izri\xc4\x8dito nagla\xc5\xa1ava da je oduvijek bio i ostat \xc4\x87e \xc4\x8dlan St. Lunaticsa. Nelly je ispunio svoje obe\xc4\x87anje da ih ne\xc4\x87e zaboraviti, kada je 2001. godine, uz njegovu pomo\xc4\x87, objavljen debitantski album St. Lunaticsa Free City s hit singlom "Midwest Swing".\n_START_SECTION_\nNellyville (2002. - 2003.)\n_START_PARAGRAPH_\nSamo godinu dana kasnije i to ponovno u ljeto, izlazi album Nellyville i prvi singl "Hot in Herre". Brojevi jedan svih top lista svijeta osvojeni su ponovno preko no\xc4\x87i, a da nije Eminema, Nelly bi sigurno bio najve\xc4\x87a rep zvijezda dana\xc5\xa1njice. Tjednima se singl i album nisu skidali s broja jedan ameri\xc4\x8dke top liste, a osim spomenutog Eminema, s vrha se mogao skinuti jedino sam i to sa svojim vlastitim novim singlom "Dilemma".'